נספח ד

**לסיום: רמז משיחי**

כתב הרמב"ם (הל' טו"נ, ט, ז):

שנים שהיו אוחזין בכלי אחד, או שהיו רוכבין על גבי בהמה אחת, או שהיה אחד רוכב ואחד מנהיג, או יושבין בצד ערמה של חיטים, ומונחות בסמטא או בחצר של שניהם, זה אומר הכל שלי וזה אומר הכל שלי, כל אחד משניהן נשבע בנקיטת חפץ שאין לו בזה הדבר פחות מחציה, ויחלוקו.

שלשת המקרים הראשונים מופיעים במשנה: **אוחז**, **רוכב**, **מנהיג** = **משיח**. מנהיג כינוי הוא למשיח באופן כללי ("כי מרחמם ינהגם", **כי מרחמם** = **משיח**, **ינהגם** אותיות **מנהיג)**, רוכב הרי הוא העני הרוכב על חמור, בחינת משיח בן דוד, ואוחז, בהתאם לכך, הריהו משיח בן יוסף, כמבואר שצדיק יסוד עולם, בחינת יוסף, "אחיד בשמיא וארעא".

באחרונים מבואר שבשני רוכבים היתה הו"א לומר שהרוכב הקדמי תפוס בבהמה יותר מן האחורי, אשר נראה ממיקומו כי קפץ והצטרף, או כי עבד הוא הרוכב אחרי האדון, ובאה המשנה ללמד שאין רואים את האחורי כטפל. הענין מזכיר את הדיונים על מקומו של משיח ביחס לה', ראה סנהדרין לח, ב, ועוד.

הרמב"ם הוסיף לשלשת המצבים מצב של "יושב". אם נצרפו לחשבון שלשת הראשונים, תעלה הגימ' 262.

ארבעת הכינויים הללו מציגים סדר מתפתח של גואל: קודם יש לאחוז בענין, אח"כ להתחיל להנהיג על ידי רכיבה. הרוכב מצליח להנהיג את הבהמה מפני שהוא מעליה, מפני השתלטותו, אבל זה גופא יוצר מצב שיותר מדי דבוק בה וחסר אובייקטיביות כלפיה. לעומתו המנהיג מנהיג מרחוק, תוך בטחון שתלך אחריו. הרוכב היה עני הרוכב על חמור לקראת הופעתו המשיחית, בעוד המנהיג הוא כבר מנהיג מוכר. היושב הוא בחינת ישיבת ארץ ישראל במנוחה לאחר ההולכה הממושכת, ובחינת תורה חדשה שתצא אז, כאשר כל ישראל ישבו לבטח ותתישב מלכותו של המשיח, כמבואר בפרק האחרון בהל' מלכים.