**מצאתיה – ראיתיה**

אי תנא 'אני מצאתיה', הוה אמינא מאי מצאתיה – ראיתיה; אע"ג דלא אתאי לידיה – בראיה בעלמא קני; תנא 'כולה שלי', דבראיה לא קני.

הגמרא סוברת בתחילה שאריכות הדברים במשנה – דתנא "כולה שלי" בנוסף ל"אני מצאתיה" – נועדה לשלול הו"א שראיה בעלמא קונה[[1]](#footnote-1). בתוספות[[2]](#footnote-2) מקשה על כך כי מסוף המסכת נראה שהבטה בהפקר אכן קונה: והא דאמרינן בפרק הבית והעליה (לקמן קיח, א) "הבטה בהפקר קני" (ואמנם אין דעה זו שמביא תוס' הדעה ה'שלטת' שם, אבל מסתבר לומר שסוגייתנו היא לכוליה עלמא, כי סוגייתנו אינה מותירה שום פתח לסבור שיש מקום של ממש לדעה זו, אלא רק דנה האם יש צורך בכלל לשלול אותה. אכן, יש סוברים שכוונת התוס' לפסוק בסוגיה שבסוף המסכת כי הבטה בהפקר אמנם קונה), ומתרץ: היינו שעשה מעשה כל דהו, כגון שגדר גדר קטן. כוונת התוס' שהסובר כי "הבטה בהפקר קני" מתכוון להבטה שכרוך בה מעשה כלשהו, מעשה הממחיש כי העינים עוסקות בשמירת הדבר בו הן מביטות. שאר הראשונים, שלא פירשו כך, חילקו בין ראיה בעלמא – שההו"א בגמרא כאן מדמה לפעולת קנין – לבין הבטה המתפקדת כפעולת שמירה ממושכת, כ"מלאכת הבטה" שיש ממנה תוצאות בעולם המעשה (הדבר נשמר), אשר רק מכוחה יתכן לקנות את הדבר המשתמר[[3]](#footnote-3). להלכה, לרוב הדעות, אי-אפשר לקנות מן ההפקר ללא פעולת קנין רגילה (כגון הגבהה).

1. . ראה במאמר "ממון המוטל בספק", עמ' יז הערה ז, שם הוסבר כי "אני מצאתיה" שייך לעולם מופשט יותר – הוא עולם הבריאה – מאשר "כולה שלי", ששייך לעולם היצירה. [↑](#footnote-ref-1)
2. . ד"ה דבראיה בעלמא. [↑](#footnote-ref-2)
3. . רמב"ן: **דהתם הבטה של שומר, כגון שומר שדה של הפקר, או תבן וקש, והואיל ודבר טורח הוא ועל ידו נשמר – קני; אבל ראיה בעלמא לא**. [↑](#footnote-ref-3)