הבחנות ופרצוף בתוך הראיה עצמה

כיוון שהרחבנו על כח הראיה, נבוא לזהות בתוכו עצמו פרצוף שלם, בעקבות אבחנות הרבי שם:

הראיה שבחכמה היא כנגד ה-י שבשם ה'. ב-י עצמו מבחין הזהר שלשה חלקים: קוצא, גיזעא ושבילא.

כנגד גוף ה-י, היינו הגזעא, נציב את ה"ראיה בעלמא" עצמה[[1]](#footnote-1), בה עסקה הגמרא.

כנגד השבילא, היינו הקוץ התחתון, הרוצה לחבור ולחדור ל-ה – זו שכנגדה ההבטה – נציב 'הסתכלות חזקה', אשר אז "אפשר שתעשה הראיה רושם חזק בנפש הרואה". אף אם ראיה כזאת אינה פועלת כשומרת (ולפיכך אין ניכרות ממנה תוצאות ממשיות), בכל זאת דומה היא להבטה בהיותה חשה עצמה כמעין פעולה בתוך העולם הממשי, אשר חשה אותו כשונה ממנה. החוזק מעיד כי אין כאן השתכנעות שדי בראיה אחרת על העולם כדי לגרום לו, לעולם, להיענות בדרך ממילא.

כנגד הקוצא נשים מצב בלתי מודע ונטול מחשבה מפורשת – "לפעמים יכולה הראיה לפעול גם אם אין השתתפות כח המחשבה בזה" – הוא המצב שבבואו לכלל מודעות יובהר לו ויושם על לבו כי כך וכך אני רוצה, וכך וכך מתאים לי, ולזה התכוונתי.

אמנם יש ראיה רוחנית, למעלה משלש המדרגות הללו, כנגד חכמה סתימאה, וכנגד "עין השכל שבלב", היכן שהרצונות וההשכלות עוד לא תרגמו עצמם להתלבש בתמונות גשמיות ומוגדרות, בחינת "איהו לא חזי, מזליה חזי".

המעיין יראה שזיהינו בתוך הראיה עצמה נסתרות ונגלות, כנגד שם הוי', שהרי שתי הראיות העליונות נטולות מודעות של ה'אני' (והעליונה כלל אינה מודעת), ואילו בשתיים התחתונות קיימת מודעות של האני; בעליונה שביניהן הוא כמו משתתף בראיה שקורת ממילא, על ידי עוררות רצונו, ובתחתונה ה'אני' חש כמפעיל את הראיה[[2]](#footnote-2).

1. . גם זו הריהי ראיה שכוללת רצון לשייך את החפץ אלי, וכאמור, יש ראיה שהיא אף יותר מרחפת מזאת, ראה הערות כג ו-כט. [↑](#footnote-ref-1)
2. . בעקבות ההערה הקודמת: הראיה העליונה, הבלתי נודעת, מקורה בכתר. זו הנודעת, אבל נטולת מודעות, מקורה באבא עילאה. זו שיש בה רצון הריהי חכמה שבאמא עילאה, וזאת שמביטה בתשומת לב מקורה בבינה שבאמא עילאה. [↑](#footnote-ref-2)