נספח א

## אני לדודי ודודי לי

נוכח האמור בפנים, על דעת עליון המופשטת ועל דעת תחתון המוחשית, ראוי לבחון את הרמז הידוע ביותר של חודש אלול, המובא בפנים: "**א**ני **ל**דודי **ו**דודי **ל**י". נראה כאילו התהפך פה משהו: ראשי התיבות של "**א**ני **ל**דודי" (בהיפוך) הם **לא**, וראשי התיבות של "**ו**דודי **ל**י" הם **לו**; ולכאורה, אני התחתון יש בי דעת המתפשט הרמוז ב-**לו**, ואילו דודי העליון יש בו דעת הנעלם הרמוז ב-**לא** (שכן, ה-**לא** בא לשלול את מושגי היש של התחתון, בעוד ש-**לו** מאפשר השוואה בין האמת למושגי התחתון על היש).

אמנם עיון נוסף – בעזרת התבוננות בדוד ורעייתו כפשוטם, בחתן וכלה – יראה שראשי התיבות מכוונים. חתן הוא בחינת "נחית דרגא – נסיב איתתא" (רד דרגה ושא אשה)[[1]](#footnote-1), אם כן הריהו דעת המתפשט כלפי מטה, ואילו כלה היא בחינת כלות הנפש כלפי מעלה, ואם כן הריהי בחינת דעת הנעלם (כידוע שזיווג הוא בין בחינת הנקבה שבזכר לבין בחינת הזכר שבנקבה, ואכהמ"ל. לכן לא זיהינו לגמרי בגוף המאמר את דעת עליון עם דעת הנעלם, לפי שדעת הנעלם היא תנועה לכיוון דעת עליון, וכן להפך, ודוק).

עצם מושג הדעת (עוד לפני התפצלותו לשתי דעות) שייך לזיווג החתן והכלה. הפסוק המבטא זאת ידוע: "והאדם ידע את חוה אשתו"[[2]](#footnote-2). אמנם האריז"ל לימד כי "אכלה פגה" וידע אותה טרם הזמן. לו היה ממתין לליל שבת היה הזיווג כדבעי, ולא היתה הנפילה (שבאה אמנם דרכה) וכו'. הזיווג ביום ששי, בחינת **ו**, בחינת **לו** (= **ו**. **ו**), שייך לזמנו של החתן (ספירת היסוד), לדעת המתפשט; אבל אם היה ממתין לליל **שבת** – הוא זמנה של הבת הכלה (כידוע בסיפורו של ר' נחמן מברסלב, על מלך שהיו לו **ש**שה בנים ו**בת**. הבת היא כנגד בת העין, השחור משחור שהוא עיקר העין, בעוד ה-**ש** רומז למה שסביבה – כך מבואר בזוה"ק[[3]](#footnote-3)) – היה זוכה להחדיר דעת הנעלם בתוך הדעת המתפשט, ולתקן אותו ואותה. בגן עדן לא התבוששו, לא נחשף הממד המיוחד של דעת הנעלם שהיא דעת מלאה בושה, ונולדה מזה קנאת הנחש בקשר שביניהם, קשר שגם הנחש שייך בו כביכול (שכן, קשר גלוי מתורגם לאינטרסים, לכדאיות שיש לכל צד בקשר הזה, ואז הנחש, האינטרסנט שרוצה את חוה, מצליח לשכנע ש'הכל אינטרסים' גם כלפי מעלה). אבל בחופה החתן מדבר והכלה שותקת (למרות הקושי ההלכתי שבזה, שהרי היה ראוי שתביע הסכמה מפורשת), ומכניסה גוון של בושה.

במילים פשוטות: דעת תחתון ודעת עליון שייכים ליחסי חתן וכלה ולצניעות שביניהם. דעת תחתון פירושה כי מתחתנים כדי להכיר יותר ויותר זה את זה, ולפעול יחדיו בשיתוף פעולה מועיל ובתאום, אבל דעת עליון המחלחלת בתוך הרֵעות הזאת פירושה כי כל כמה שאני יודע, באמת איני יודע. להחדיר שבת בכל פעולה היינו להחדיר תחושה של צניעות, של הבטה לא יומרנית על בן הזוג (כאילו 'באלכסון'), של הודאה כי בן הזוג הוא סוד בפני, וכי עומק הקשר שבינינו הוא למעלה מהשגתנו.

לדעת זה את זה, זוהי דבקות בין שניים, אמנם היכן שאיננו יודעים – שם אנחנו אחד ממש; וזיקה למעלה העצמית הזאת יש לכלה יותר מלחתן.

חז"ל דרשו על הפסוק "אעשה לו עזר כנגדו" – "זכה – עזר, לא זכה – כנגדו להלחם עמו"[[4]](#footnote-4). אצלנו[[5]](#footnote-5) יש "דרשה ישנה" כי יש בחינה נוספת, עליונה יותר – לו עזר כנגדו. זאת על-פי מדרש חז"ל אחר: "'אשר יחסר לו' – זו אשה, וכן הוא אומר: 'אעשה לו עזרכנגדו'"[[6]](#footnote-6). הארכנו לדרוש ששלש בחינות אלו הן כנגד צדיקים, בינונים ורשעים (ומלמטה למעלה כנגד הכנעה, הבדלה והמתקה וכו'); כי אם הוא בחינת רשע, אזי כנגדו היא להלחם בו ולתקנו; ואם הוא בינוני הגובר על יצרו (כמבואר בתניא), אזי עזר היא לו לעמוד בקשרי המלחמה. אמנם, אם הוא צדיק, אזי לו היא, בהתמסרות והשתייכות גמורה (זו בחינת **ל**"**ו** צדיקים שרואים פני שכינה בכל יום[[7]](#footnote-7)).

אמנם, לדרכנו כעת, יש להוסיף מדרגת לא נסתרת, לפני ומעל ל-לו. מדרגת לא היא מעל להתמסרות, היא היכן ששניהם אחד ממש (אם לו זו בחינת **ל"ו** צדיקים, הרי שלא זו בחינת "אני ובני" שהגמרא שם מייחדת מאותם הל"ו, ואומרת כי רק הם "נכנסים בלא רשות"). הפעם הראשונה בתורה שבה נרמז משחק המילים בין לא ל-לו (ו"הכל הולך אחר הפתיחה") היא בפסוק שלנו: "לא טוב היות האדם לבדו, אעשה לועזר כנגדו", כלומר, יש לאלפני לו עזר כנגדו.

כיון שכך, נדרוש מעתה את המילים שבין שני אלו, ה**-**לא וה-לו: 'טוב היות האדם לבדו, אעשה'. **אעשה** בגימ' **שלום**, בחינת "עושה שלום במרומיו, הוא יעשה שלום עלינו". אעשהשייך לחלק הפסוק של הביטוי שנצמד ללו, אעשה שלום בין שניים שבדעת תחתון, אבל למעלה מזה, במה ששייך ל-לא, טוב היות האדם לבדו! שם הזוג מושרש בבחינת היחיד. רש"י הסביר[[8]](#footnote-8) שה' ברא לאדם עזר, כדי שלא יאמרו שה' יחיד בעליונים והאדם יחיד בתחתונים וכו', אמנם אוזן פנימית יכולה לשמוע, בתוך דברים אלו גופא, כי האדם במקורו העליון אכן מושרש ביחידו של עולם, בשכינהשביניהם, ורק בעולם הזה חייב להופיע כשניים[[9]](#footnote-9).

1. . יבמות סג, א. [↑](#footnote-ref-1)
2. . בראשית ד, א. [↑](#footnote-ref-2)
3. . ח"ב רד, א. [↑](#footnote-ref-3)
4. . רש"י לבראשית ב, יח. [↑](#footnote-ref-4)
5. . עיין בספר שכינה ביניהם, עמ' ח. [↑](#footnote-ref-5)
6. . כתובות סז, ב. [↑](#footnote-ref-6)
7. . סוכה מה, ב. [↑](#footnote-ref-7)
8. . בפירוש לבראשית ב, יח. [↑](#footnote-ref-8)
9. . **לו** . 10 = **עזר כנגדו**. האחד שבשרש העשרה. לעומת זה "לא**"** הוא בחינת "חד ולא בחושבן", האחד המופשט ממנין שלפני האחד הנספר – "ולפני אחד מה אתה סופר"" (ספר יצירה א, ז). כשמוסיפים **לא** ל"**לו עזר כנגדו**" מקבלים 427 = 61 . 7. לעניננו נפרש: ששה **אני** ונקודת **אין** באמצע (כפי שמתבקש לסדר שבעה עיגולים, ששה מסביב לאחד, ששה ימים מסביב לשבת). **אני** לדודי, ובא דודי ומזכך את ה**אני** שיוכל להזדהות עם ה**אין**. אמצע המספר 61 הוא עצמו 31, המכוון גם ל-**לא** וגם לשם **א-ל,** **א-ל** דעות נושא ההפכים, כמבואר בפנים. [↑](#footnote-ref-9)