נספח ב

**שני תמימים ושני תמים**

בגוף הדברים הוקבלו נח, אברהם ויעקב, לשלש שיטות בתפיסת התמימות; אמנם אפשר להציג בתוך השיטה הכללית של רש"י עצמו ארבע הבחנות-מדרגות, כולן פונות פנימה לעולם תמים ושלם בתוך עצמו. גם בחלוקה הזאת נשתמש בנח, אברהם ויעקב, וכאשר נאיר את כולם בתמימותו של רש"י, נוכל לראות כיצד מתכללים התמימים השונים בתמים של רש"י.

אצל ר' נחמן מברסלב – אשר התמימות היתה כל-כך קרובה ללבו – מצאנו ל**תם** שתי משמעויות. בלקו"מ[[1]](#footnote-1) משוה את הבן התם ליעקב אבינו [ארבעה בנים שכנגדם דברה תורה, הריהם, לפי הדרשה שם, ארבעה צאצאי אברהם: יצחק (חכם), ישמעאל (שאינו יודע לשאול), יעקב (תם), ועשו (רשע)], ויעקב הרי היה תלמיד חכם[[2]](#footnote-2) – "יושב אהלים"; ואילו בסיפורי מעשיות, במעשה מחכם ותם, התם הוא האיש הפשוט כמעט עד כדי טפשות ("לא שהיה טיפש, אלא שהיה לו שכל פשוט ונמוך")[[3]](#footnote-3).

גם בתמים נראה שיש רבדים שונים, שכן אינו דומה נח הצדיק התמים בדורותיו, לאברהם הנתפס כתמים בעיני ה' דוקא עם הסרת הערלה, ומובטח אז לתמימותו שתימשך לדורות עולם[[4]](#footnote-4).

ננסה אם כן לתאר ארבע דמויות – שני תמים ושני תמימים – כל אחת ותמימותה שלה.

**א.** תם במובן של **פש**ו**ט** (אותיות **ט**י**פש**, כמו שבירושלמי[[5]](#footnote-5) – בסדר ארבעה בנים – מופיע במקום תם – טיפש), כהגדרת רש"י[[6]](#footnote-6) את התם השואל "מה זאת": "תינוק טיפש שאינו יודע להעמיק שאלתו". זהו תם **תמֵ**ה. שאלתו היא פרי השתוממות והשתאות בעקבות תחושה שהכל פה בלתי נודע. אין כאן שאלת חכם שהיא חצי תשובה, אלא להיפך, אי הבנה יסודית. אבל דוקא העמדה הזאת היא הנגיעה בשאלה במובנה העמוק ביותר, היא המפגש עם נקודת הבלתי נודע, בלא שכל מיני ידיעות בלתי מהותיות יחפו על תהום התימא.

והנה דוקא ההשתאות הזאת, העמידה הנרתעת מרחוק מסביב לתופעה (תוך כדי הימשכות שלא לגרוע עין ממנה) היא המיישבת בסופו של דבר את התם בתוך התימא. נהיה הוא איש תם יושב אהלים, ודוקא אהלים שניים, מי ששמור מהחיצונים, ומהמיומנויות השכליות הפועלות היטב בעולם החיצון, הוא הפתוח ביותר ליישב סתירות, לאפשר להן לשבת יחדיו, כמו מי שסובל שני רבנים גדולים גם בלי לדעת ליישבם (בחינת אהלי שם ועבר), או מי שסובל עולמות מנוגדים[[7]](#footnote-7).

בעצם אצל התם השאלה והתשובה זהות הן, מתאים לו שהמצב האמיתי יהיה בלתי מובן.

והנה, אותו תם שמתחיל בעמידה משתאה מרחוק, מתוך שמזדהה יותר ויותר עם הפלא סופו להתאזר בגבורה, בחינת "יהודה בן **תימא** אומר הוה עז כנמר וכו'"[[8]](#footnote-8), עד שזוכה למלוך בבטחה, כפי שקרה לתם במעשה מחכם ותם של ר' נחמן. פשטותו מכריעה את כל ההתחכמויות, ביכולתה "להתחבר" ולהוליך אל מה שלמעלה מכל תפיסה.

הנה עלה לנו שהתם הזה, שראשיתו בשפלות והכנעה – פנימיות המלכות – התעלה בסוף למלוך ממש – חיצוניות המלכות.

ב. תם "שאינו חריף לרמות" כהגדרת רש"י את יעקב אבינו (לעומת הראשון שלא העמיק לשאול, זה אינו מעמיק לרמות[[9]](#footnote-9)). זהו התם הכן והרציני. השלמות והאטימות מפני החיצונים מתגלות כאן בהיותו מאמין שהמציאות בסופו של דבר אוהבת עקביות**,** ושיחסי אנוש אמתיים אינם זרים לה, אלא הם תקוותה האמתית. להיות כן באופן שאפשרות הרמאות זרה לו זהו תיקון הלב והמידות. יושר פנימי בעיקרו שייך לגילוי לב, להתנהגות עם הזולת באופן של פיו ולבו שוים (הפך עלמא דשיקרא בו אין אדם יודע מה בלב חברו עליו[[10]](#footnote-10)), ומשם מושאל הוא אח"כ לזהירות האדם מלרמות את עצמו[[11]](#footnote-11). סוף סוף גם ברמאות עצמית האדם מתייחס לעצמו כאל זולת.

ג. "התהלך לפני והיה תמים" – כאן אנו עוברים כבר מתאור טבע ואופי לתאור מצוה, לתאור שלמות שהאדם מאמץ לעצמו תוך מודעות. תמימותו של אברהם בעיקרה היא הסרת ערלת הלב. כאן אין הכוונה להתנערות מ'פוזות' ביחסי אנוש, אברהם אינו חשוד על כך גם קודם מילתו. כאן יש הנחיה והכוונה של המוח לחשוף בלב את געגועיו לה', למה שלמעלה מיחסי אנוש, והתמימות היא שלמות ההתמסרות. זוהי בחינת "בינה – ליבא, ובה הלב מבין".

ד. "איש צדיק תמים היה בדורותיו" – כאן יש בחינה אפילו גבוהה יותר של תמימות, זוהי שלמות של "תמים דעים", מין דבקות בשכל עליון וטוטאלי המאפשרת להתעלם מכל הסובב, כפי שהיה נח – מנותק מכל סביבתו ואינו מתפעל ממנה, ובורא מציאות אחרת. שלמות הדבקות והמעשים היא השתקפות של תמימות הדעת המעתיקה את התמים לעולם אחר עם כללי התנהגות אחרים (בעוד שתמימותו של אברהם אמורה להשתקף בעומק ההתקשרות והריכוז המחלחלים בתוך העשיה, ולאו דוקא בריבוי מעשים הנועדים לתחום מציאות אלטרנטיבית שלמה).

אם נבוא לשפוט את שלמות נח לעומת שלמות אברהם, נאמר שמחד גיסא זוהי מעלה גבוהה יותר, לא רק געגועים, אלא כביכול מעבר לעולם תמים ושלם, והרגשה עד כמה הוא חי הנושא את עצמו ויכול להתעלם מאפשרויות זרות; אלא שאם לא יקדם לצדקות הנינוחה הזאת תיקון הלב וגעגועיו, אזי אין פה מעורבות אמיתית באותו עולם שנגלה בפני התמים, וכל שלמותו תישא אופי של ברק חיצוני (הוא השתקפות "הברק המבריק על השכל", וד"ל), ולא תחזיק מעמד (כנפילתו של נח בפרט, עם שתיית היין, ושל בני נח בכלל, ככתוב שהקב"ה התייאש כביכול מלראותם מחוייבים לשבע מצוותיהם[[12]](#footnote-12)).

רק בעקבות הסרת הערלה של אברהם אפשר לעלות ולטבול באותו עולם תמים, טבילה כזאת ששואבת אליה את הטובל ומביאה לביטולו במים העליונים (כסדר הגרות, שמילה קודמת לטבילה, בחינת אברהם קודם למי נח, ודוק; וראה דברינו לעיל[[13]](#footnote-13) שאפילו גיור אינו מבטל מכל וכל את צורתם הקודמת של האדם והאומה), אשר בעקבות זה גם הלב עצמו שהתגעגע 'קופץ מדרגה' ונהיה פרה ורבה בגודש. על רקע דימוי תמימותו של נח לים, דומה תמימותו של אברהם למעיין נובע (בחינת "יפוצו מעינֹתיך חוצה"[[14]](#footnote-14)).

הנה הצגנו ארבע מדרגות של תמימות, האוטמות וחותמות את הקודש, ומונעות את החיצונים מלהתקרב ולינק. ואם כי נראה שיש כאן סדר מלמטה למעלה (מלכות, מידות, בינה וחכמה), ודאי מובן למעיין שהמדרגות הללו הריהן כחותם המתהפך בשורשן, והמדרגה הפשוטה ביותר נובעת מהשורש הגבוה ביותר – בחינת רישא דלא ידע ולא אתידע[[15]](#footnote-15).

1. . תורה ל"א. [↑](#footnote-ref-1)
2. . **ת**למיד חכ**ם** ראשו וסופו עולים **תם**, ודוק כי זהו כינוי ההולם תלמיד חכם אבל לא חכם מדעתו (כמו שקרא הרמב"ם לאלו המקיימים שבע מצוות מדעתם – שלא מתוך ציות למשה ולתורתו – "חכמים". ראה הל' מלכים ח, יא). [↑](#footnote-ref-2)
3. . החכם והתם בסיפורי מעשיות גם הם שני בנים (אמנם לשני אבות), ומזכירים בהתפצלותם את יעקב ועשו. נראה כי כאשר צריך להציב שני קצוות במקום הגיוון של ארבעה, הרשע נכלל כביכול בחכם (מה שמזכיר את דרכו של הרש"ב לדרוש כל שנה בליל הסדר את החכם לגנאי, והרש"ב הרי היה חכם מחוכם, אבל שם לכתרו את התמימות, וקרא לתלמידי ישיבתו "תמימים"), והתם מתדמה לשאינו יודע לשאול. יוצא שאין כאן התפלגות פשוטה בין צדיקים (יצחק ויעקב) לרשעים (ישמעאל ועשו), אלא נוצרה "מחלוקת לשם שמים". מחלוקת כזאת – עם כל ביקורתו החריפה של ר' נחמן על החכם – "סופה להתקיים". ראה גם בשיחות הר"ן סי' קל; גם שם מדובר על שני אחים, והבכורה שם לחכם. אמנם זה שלעומתו הוא טיפש ולא תם, אבל ראה לקמן על הקרבה שביניהם, וסוף סוף אי-אפשר להתעלם מהתפקיד הזהה שמייעד ר' נחמן לשניהם – להיות ממונה על האוצרות. ועוד צריך לעיין בדבר. [↑](#footnote-ref-3)
4. . ראה בראשית יז, א-יד. [↑](#footnote-ref-4)
5. . פסחים פרק י, הל"ד. [↑](#footnote-ref-5)
6. . שמות יג, יד. [↑](#footnote-ref-6)
7. . **אהלים** צרוף שם **א-להים**. בשם זה נאמר: "אלו ואלו דברי א-להים חיים" (לעומת: "דבר הוי' – זו הלכה"), שהרי שם זה הוא בלשון רבים, ואף אפשר להטותו: אלקי, אלקיך, וכו' (עיין הערה עג; מפני ששם הוי' רומז להיכן שההפכים אינם הפוכים, מתגלה הוא בעולם הזה ביכולת להכריע שיש אמת אחת, מתוך ביטחה שכל הצדדים גנוזים ודחוסים בתוך אותה ההכרעה, עיין שם, ודוק). [↑](#footnote-ref-7)
8. .אבות ה, כ. **יהודה** הוא בחינת הודאה – מידת ההוד המודה מרחוק – ודוקא המודה במוגבלותו יזכה ליישב את ה**תימא** ולישב בתוך התימא. יש לומר כי דוקא התמים – תמימות היא פנימיות ההוד – מאמץ לו את דרכי בעלי החיים, בחינת "בהמות הייתי עמך", בחינת בהמה רבה (עיין הערה צט), וסופג מהם כוחות 'תוהיים' שהרציונליות המאופקת מסתייגת מהם פן יבלעוה.

   **יהודה בן תימה** רומז ליהודה המכבי, הוא **יהודה בן מתתיהו**. "יהודה בן תימה אומר: הוי עז כנמר". רש"י פירש כי מלכות יון נמשלה לנמר בספר דניאל (ז, ו) מפני שגזרו גזרות מנומרות ומשונות זו מזו. על סמך זה הסביר השפת-אמת כי לכן בתקופה זו נפתחה תקופת הזוגות, בחינת "אלו ואלו דברי אלקים חיים" (עיין בהערה הקודמת), בחינת "אחת דיבר אלהים, שתים זו שמעתי, כי עז לאלהים". העוז הוא כח נשיאת ההפכים. [↑](#footnote-ref-8)
9. . לפי דרכנו שחריף היינו מעמיק, ותם הוא זה שנמנע מלהעמיק ונותר בפשטותו, יובן כיצד הצליח יעקב אחר-כך לרמות. 'פוטנציאל' היה, אלא שנמנע מלפתחו ומלהפתח אליו. [↑](#footnote-ref-9)
10. . עיין בר"ר סה. [↑](#footnote-ref-10)
11. . אפשר לדרוש כי יש לאדם להשפיל עצמו, ולהזכיר לעצמו "שתקות אנוש רימה" (אבות ד, ד), כדי שיפסיק לקוות כי לעולם יצליח לרמות את עצמו, בחינת תקות אנוש – רימה (את עצמו). ת**קו**ה היינו **קו** ה-**ו** שכנגד הלב, עיין הערה קכב. [↑](#footnote-ref-11)
12. . עיין ע"ז ג, א. [↑](#footnote-ref-12)
13. . סמוך להערה קלז. [↑](#footnote-ref-13)
14. . משלי ה, טז, עיין שם. [↑](#footnote-ref-14)
15. . ונפרט ב'אותיות קצרות' את סדר ה'חותם המתהפך' שפה: בעצם, תמימותו של נח (אשר היא התמימות הראשונה בתורה, ו"הכל הולך אחר הפתיחה") היא הציר של ה'חותם המתהפך', והגשר בין הכוחות הנעלמים והכוחות הגלויים בנפש, כאשר מה שבגלוי הוא נמוך יותר – בשרשו הנעלם הוא גבוה יותר. כתוב כי נח הוא יסוד אבא, הבא אל התיבה – יסוד אמא. אבא הוא פרצוף החכמה, לכן מיקמנו את בחינת נח מעל בחינות אברהם, יעקב, יעקב, שכנגד בינה, מידות ומלכות. יסוד אבא נעלם בתוך יסוד אמא, ומכוון הוא כנגד הנתיב הל"ב ב**נ**תיבות **ח**כמה, זהו "נתיב לא ידעו עיט". כלומר, זו יכולת התעלומה לחדור ולהשפיע בתוך כשרונות ההתבוננות.

    שרשו של יסוד אבא בפרצופי הכתר הוא במוחא סתימאה, בכוח המשכיל, זהו החלק ה'כמעט גלוי' שבכתר, הצד בו הכתר נתפס כמי שיש לו זיקה להשגות, באשר ממנו הן נובעות, ומכחו הן נודעות כעצמיות (כביכול, באמת, מאז ומעולם ידעתי את אשר נודע לי עכשו מפורש ומנוסח). למעלה ממוחא סתימאה – הגלגלתא, משם השפע של "חסד לאברהם"; הגעגועים שמלמטה הם ההשתקפות של נביעת החסד מלמעלה. למעלה מזה: אוירא, שם שורה הדעת דרדל"א, כנגד יעקב והתקשרותו דרך הייסורים. הייסורים נעשים לו כמין חבל דרכו מתקשר הוא לה'. זוהי דעת חשוכה, ידיעה שיודעים רק מבפנים; מקורה בידיעה שלא ירדה לשכנע את הזולת. למעלה מן הכל הוא הרדל"א בעצמו, תכלית הידיעה – שלא נדע. במדרגה זו, כמו בסיפורים על רבי זושא, כביכול אין דעת לחוש בייסורים, ודבקים במידת ההשתוות, בחינת "שויתי הוי' לנגדי תמיד".

    על מדרגה זו אפשר לדרוש: "שופריה דיעקב אבינו מעין שופריה דאדם הראשון" (ב"ב נח, א) – "אשר עשה האלהים את האדם ישר". ואמנם באדם הראשון עצמו כבר כלול הכל, כרמז הידוע של ראב"ע שבאדם כלולים אדם חוה ונחש. נח הוא אדם שבאדם, השכל, כדרך הקרובה לרמב"ם; חוה היא לבו של האדם, ויש בה שרש לאברהם (שהופיע לאחר **חוה** דורות, והציב את חידושו על גביהם) כדרך הקרובה לרמב"ן, ואילו יעקב מתקן את הנחש שבאדם, בהיותו שולל את הניחוש מכל וכל. **נחש** = **משיח**, שירום ונישא וגבה **מאד**, אותיות **אדם** בסדר הפוך, כי משיח יגלה את רוב יכולתו של האדם לוותר על כל ידיעה ולהתמסר לה' ללא שיור. [↑](#footnote-ref-15)