סיום

**תמימות התורה ותמימות יהודית**

לאחר כל האמור, נשוב לראש דברינו, לתורה התמימה. התורה מן השמים היא, ועדיין שם השמים עליה, תמימה וחתומה היא מפנינו כמו האין-סוף, כמו השמים שאי-אפשר ליטול מהם ולחסר מהם, ואף לא לפגום בהם, ואף לא לחדור אליהם במובן של כיבוש, או של כניסה ההופכת אותך לשותף ובן בית.

התמים של רש"י, שהוא התמים כפשוטו, בפנימיות שייך לאקלים של אותה תורה תמימה, מה שמחיה אותו הוא אויר האין-סוף, ולכן נאמנותו נתונה כל-כולה אל הסוד הזה שכל חפצי עולם לא ישוו לו, ו"אינם עולים בשם" בבואם לערוך עצמם אליו (כמו הקבצנים במעשהו של ר' נחמן על שבעת הקבצנים; הללו, לרוב שלמותם הינם עיוורים וחרשים בתוך העולם הזה, שאינו עולה להיות כהרף עין בתוך המרחב הנגלה לפניהם – עיין שם).

אמנם כל זה בפנימיות, מבחינת מחוז החפץ אליו עורגת נפש התמים, אבל הכלי לזה בפועל הוא תמימות במובנה הפשוט והתמים ביותר. מי שרוצה להיות עמו ולחלקו של ה', יסלק עצמו ממומחיות בעולם הזה, על כל פנים ממומחיות כזאת שמקנה תחושת 'בעל-ביתיות' ושליטה על העולם, ויחוש עד כמה כל זה אינו רלוונטי ל'מומחיות' בה' ולתשומת הלב אליו (אכן התמים יודע שאי-אפשר להתמחות בה' כמו בעולם. כמוזכר לעיל, במים ושמים, שהם בחינת אין-סוף, אפשר לטבול, אבל אי-אפשר למלא כרסו מהם. הטבילה, או העפיפה, לא רק שאינן מקנות שובע וישות, אלא אפילו אינן התערות והתאזרחות נינוחה בתוך אותו אין סוף, שהרי הטובל מצטרף אל יצורי הים לרגע מוגבל, והוא אכן דוגמא פשוטה לתודעה של רצוא ושוב. אף על פי כן, טוב לו לתמים לחסות בה' מבטוח באדם[[1]](#footnote-1)).

הרי זה כאמור לעיל בראש דברינו, כי באלול נדרשתי למי ששאלוני כ"לא", שחיפשו להתוודע לנבדלותי מכל מה שנתפס להם. רק בעקבות ההסתגרות הזאת, וטיפוח התחושה עד כמה איננו יודעים דבר על ה', ועד כמה דוקא ככזה אנחנו מבקשים אותו, שב התמים לראות כיצד משתקף ה' במציאות שנשללה. וההשתקפות היא בשתיים: א. בשמיעת קול ה' ומצוותיו על ידי נביאיו. ב. באחיזה בעולם הזה ממש כמשל והמחשה למקורו העלום (אשר אז גם מבקשים שיהיו מופתים, ושהדבקות בה' תביא לדעת את הצפוי פה).

על כן אלול בא קודם (בזכות תמימותו יש תקוה שלא ניפול בראש השנה לחטא עץ הדעת[[2]](#footnote-2)), ואחריו מצוות תשרי, משמיעה בקול השופר ועד לשמחת החג האוספת את כל העולם אל סוכת ה', כאשר רוננים אנו יחד עם עצי היער, ועם שבעים אומות, לקראת מלכותו הפושטת בכל.

לבסוף, אחרי כל ההתפשטות הזאת, נותרים "קודשא בריך הוא וישראל בלחודוהי" בסעודה הקטנה והאינטימית שעושה המלך לאוהבו בשמיני עצרת, לאחר שכל האורחים עזבו. הרי זו סגירת מעגל ושיבה לתמימות, אלא שעתה, עולם בלתי-מובן-לאחרים זה, מלא בנוכחות ה'. במקום שהיתה שתיקה המסיחה דעת מכל פטפוטי עולם, יש עתה דיבור בשפה המובנת רק לאוהבים[[3]](#footnote-3).

1. . ראה הערה פט. [↑](#footnote-ref-1)
2. . בהקשר זה נכון יהיה להקביל כך: תמימות הרמב"ם – תורה; תמימות הרמב"ן – תפילה; תמימותו של רש"י – תשובה. תוצאת חטא עץ הדעת הוא החורבן, ובתשעה באב מתחילים לתכנן שיהיה אחרת, שחשבון הנפש יחליף את החשבונות הרבים. וסימנך: **איכה** – **א**לול, **י**ום **כ**יפור, **ה**ושענא רבה. [↑](#footnote-ref-2)
3. . לדרך זו יש לפרש את מנהג חב"ד, לאמר במוצאי שמחת תורה "ויעקב הלך לדרכו", כי הנה, כעת, כאשר טעמנו מפריה של התמימות, יש לצאת לחיים בדרכו של יעקב אבינו, ול"התהלך לפניו בתמימות". [↑](#footnote-ref-3)